《寿混成叔明府八十》
明代·庞一夔

毕公茁南宗，来自珠玑巷。叠滘与弼唐，凤鸾相颉颃。

太守冰蘖声，中丞铉鼎望。翁继以直鸣，鹿门光倍盎。

殷鉴喻借秦，安边韬绍尚。寿宫履虎危，正学批龙戆。

茅蕉裸就烹，郇模筐持葬。穹苍贯精诚，二贤岂多让。

三黜道逾尊，群咻气弥壮。昨通政府书，惊定仍奖赏。

年兹八十齐，发宣神更王。秉直定长生，算越期颐上。

作者简介：庞一夔，字仲虔。南海人。嵩子。明世宗嘉靖四十三年（一五六四）举人。初授苍梧令，莅任六载，丁外艰。起复，补归化令。寻晋任养利州。会缅甸入犯，以禦敌功除九江府同知。致仕归乡。著有《江门正脉》、《谕俗编》等书。清温汝能《粤东诗海》卷三二、清道光《广东通志》卷二八○有传。